Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 466/14/3309	Trenčín, 4.8.2014
EEČ : 2-28-172-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trenčín
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
dohoda o náhrade škody v celkovej výške 3 601,38 Eur, spôsobenej neoprávneným odberom plynu, formou splátok 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-657/IL-TN-2014.
na tom skutkovom základe, že vykonal neoprávnený odber zemného plynu na odbernom mieste č. XXXXX na ulici TXXXXX v obci KXXXXX č. XXXXX a to tým spôsobom, že v presne nezistený deň od posledného fyzického odpisu stavu plynomeru vykonaného dňa 18.05.2013 na hlavnom prívode zemného plynu do domu pred plynomerom na miesto odvodňovacej zátky nachádzajúcej sa v pivničných priestoroch rodinného domu navaril trubku, ktorú napojil na rozvody zemného plynu po rodinnom dome č. XXXXX, zatvoril hlavný prívod zemného plynu k plynomeru a takto odoberal zemný plyn do dňa 06.05.2014, kedy bol tento neoprávnený odber pracovníkmi spol. SPP-Distribúcia a.s., Závodská cesta 26/2949, Žilina zistený, čím spoločnosti SPP-Distribúcia a.s., Mlynské Nivy č. 44/b, 825 11 XXXXX, IČO: XXXXX spôsobil celkovú škodu vo výške 3 601,38 Eur

Odôvodnenie: 
Uznesením povereného príslušník Obvodného oddelenia Policajného zboru XXXXX (ďalej len „poverený príslušník“) ČVS:ORP-657/IL-TN-2014 zo dňa 12.05.2014 bolo podľa § 199 odsek 1 Trestného poriadku začaté trestné a súčasne podľa § 206 odsek 1 Trestného poriadku vznesené obvinenie XXXXX, nar. XXXXX v Ilave, pre prečin krádeže podľa § 212 odsek 2 písmeno e) Trestného zákona na tom skutkovom základe, ako je uvedené v predmetnom rozhodnutí. Následne, vzhľadom na výšku spôsobenej škody, došlo k zmene právnej kvalifikácie predmetného skutku, a tento bol právne kvalifikovaný ako prečin krádeže podľa § 212 odsek 2 písmeno e), odsek 3 písmeno a) Trestného zákona.

		Preskúmaním príslušného spisového  materiálu  som  zistil,  že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 odsek 1 Trestného poriadku. 

Obvinený XXXXX pri svojom výsluchu dňa 12.05.2014 slobodne, vážne a určito vyhlásil, že spáchal skutok, pre ktorý je trestne stíhaný a súhlasil so schválením zmieru. Obvinený zároveň uviedol, že je ochotný poškodenému nahradiť spôsobenú škodu v plnom rozsahu, a to vo výške 3 601,38 Eur formou dohodnutých splátok.  Poškodený SPP - distribúcia, a.s., XXXXX, v zastúpení XXXXX pri výsluchu dňa 12.05.2014 taktiež vyjadrili súhlas so schválením zmieru, a zároveň si uplatnil nárok na náhradu škody v trestnom konaní a potvrdil, že poškodený je ochotný uzavrieť dohodu o splátkach za účelom náhrady obvineným spôsobenej škody. Z vyšetrovacieho spisu je taktiež zrejmé, že dňa 09.06.2014 zo strany obvineného došlo k uznaniu dlhu voči poškodenému vo výške 3 601,38 Eur, a tiež k dohode o náhrade uvedenej škody formou mesačných splátok vo výške 100 Eur mesačne až do úplného uhradenie dlžnej sumy. Na základe pokynu prokurátora došlo k vykonaniu mediácie probačným a mediačným úradníkom. Zo záverečnej správy k výkonu mediácie je zrejmé, že obvinený uhradil poškodenému dňa 17.06.2014 prvá splátku vo výške 101,38 Eur a dňa 15.07.2014 uhradil ďalšiu splátku vo výške 100 Eur. Zároveň sa obvinený pred probačným a mediačným úradníkom zaviazal zložiť na účet Okresnej prokuratúry Trenčín sumu vo výške 150 Eur, a túto, určenú na pomoc obetiam trestnej činnosti, aj na účet prokuratúry dňa 15.07.2014 poukázal, pričom prokurátor, považuje uvedenú sumu za dostačujúcu.

Obvinený XXXXX nebol v minulosti súdne trestaný. Ohľadom postihu menovaného v priestupkovom konaní je potrebné uviesť, že menovaný má za obdobie rokov 2011 až 2012 evidované celkom 3 priestupky pre porušenie pravidiel cestnej premávky a jeden priestupok proti verejnému poriadku, avšak vzhľadom na charakter a závažnosť týchto protiprávnych konaní vo vzťahu k osobe obvineného, ktorý inak vedie riadny život, nemajú taký charakter, ktorý by znemožňoval schválenie uzavretého zmieru a zastavenie trestného stíhania.
 
Vzhľadom na povahu a závažnosť spáchaného prečinu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, som dospel k záveru, že skutok, ktorého sa obvinený XXXXX dopustil, a ktorý vykazuje znaky prečinu krádeže podľa § 212 odsek 2 písmeno e), odsek 3 písmeno a) Trestného zákona, bol len vybočením z medzí riadneho života, ktorý menovaný doposiaľ viedol, a teda takýto spôsob rozhodnutia považujem v jeho prípade za dostačujúci.

Na základe hore uvedených skutočností mám zato, že podmienky pre schválenie zmieru a zastavenie trestného stíhania sú splnené, a preto bolo rozhodnuté tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu nie je prípustná sťažnosť.

JUDr. Rastislav Hruška
prokurátor